《七夕吟同张士行赋》
明代·张以宁

银河迢迢向东注，玉女盈盈隔秋渚。金梭飞飞掷烟雾，织作青鸾寄幽素。

青鸾织成不飞去，仙郎脉脉愁无语。无语相望朝复暮，白榆摇落成秋树。

藕花香冷鸳鸯浦，天上银桥宝车度。风清蕊殿开瑶户，云屏雾褥芙蓉吐。

经年香梦遥相许，一夕离肠为郎诉。羿姬妒人留不住，天鸡角角扶桑曙。

龙巾荏苒啼红露，乱点云开逗飞雨。伯劳西飞燕东翥，河乾石烂愁终古。

翠楼乞巧娉婷女，镜里青螺扫眉妩。博山沈烟袅双缕，不识人间离别苦。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。